**ΙΣΤΟΡΙΑ Α΄ΛΥΚΕΙΟΥ**

|  |
| --- |
| **Ιστορικές πηγές** |
| **Πρωτογενείς/Άμεσες πηγές** | **Δευτερογενείς/Έμμεσες πηγές** |
| Είναι αυθεντικά τεκμήρια της εποχής την οποία εξετάζουμε: -αρχαιολογικά ευρήματα (π.χ. ανάκτορα, τάφοι, νομίσματα, αγάλματα, αγγεία, τοιχογραφίες και γενικότερα όλα τα έργα τέχνης)-κείμενα συγγραφέων της εξεταζόμενης εποχής (π.χ. του Θουκυδίδη για την Αθήνα του 5ου αιώνα)- νόμοι, ψηφίσματα, επίσημες συμφωνίες, λόγοι πολιτικών ή στρατηγών κ.ά. | Είναι μεταγενέστερα κείμενα από την εποχή στην οποία αναφέρονται, συνήθως έργα σύγχρονων ιστορικών: βιβλία, εγχειρίδια, άρθρα εφημερίδων, εγκυκλοπαίδειες, κινηματογραφικές ταινίες κ.τ.λ.Οι δευτερογενείς πηγές στηρίζονται σε άλλες πηγές: αναλύουν, ερμηνεύουν, κάνουν κριτική ή επαναδιατυπώνουν πληροφορίες από τις πρωτογενείς πηγές ή άλλες δευτερογενείς πηγές. |

**Οδηγίες επεξεργασίας ιστορικών πηγών**

1. Διαβάζουμε προσεκτικά και κατανοούμε τα ερωτήματα της άσκησης σε ιστορικό παράθεμα/πηγή.
2. Φέρνουμε στο νου μας την αντίστοιχη ενότητα του σχολικού βιβλίου.
3. Διαβάζουμε το ιστορικό παράθεμα/πηγή και υπογραμμίζουμε τις πληροφορίες που απαντούν στα ερωτήματά μας. Ταυτόχρονα τις συγκρίνουμε με τη ιστορική αφήγηση του βιβλίου και με τις ιστορικές μας γνώσεις ώστε να εντοπίσουμε ομοιότητες και διαφορές, δηλαδή σε ποια σημεία ταυτίζονται, σε ποια σημεία το παράθεμα συμπληρώνει το σχολικό βιβλίο ή παρουσιάζει μια αντίθετη άποψη. Αν οι πληροφορίες είναι πολλές, φτιάχνουμε ένα σχεδιάγραμμα, πριν γράψουμε την απάντηση.
4. Σύνταξη απάντησης:

α) *πρόλογος*: μικρή εισαγωγική παράγραφος στην οποία αναφέρουμε την ταυτότητα της πηγής (τι είδους κείμενο είναι, π.χ. αρχαία επιγραφή, λογοτεχνικό κείμενο, αφήγηση αρχαίου ή σύγχρονου ιστορικού και ποιος την έγραψε, αν είναι πρωτογενής ή δευτερογενής) και τη χρονική περίοδο στην οποία ανήκουν τα πρόσωπα και τα γεγονότα που εξετάζει (π.χ. ομηρική/αρχαϊκή/κλασική/ελληνιστική εποχή + χρονολογίες).

β) *κύριο μέρος*: απαντάμε στα ερωτήματα (σε όσες παραγράφους χρειάζονται, όχι μόνο σε μία) συνδυάζοντας και συνθέτοντας τα στοιχεία της πηγής και του βιβλίου/ιστορικών γνώσεων με δικά μας λόγια, χωρίς να αντιγράφουμε την πηγή ή το σχολικό βιβλίο.

- Για όσες πληροφορίες αντλούμε από την πηγή (ακόμα κι αν ταυτίζονται με του βιβλίου) κάνουμε παραπομπές σε αυτή, π.χ. «Όπως αναφέρει το παράθεμα» ή “Τα παραπάνω στοιχεία επιβεβαιώνονται από το παράθεμα που αναφέρει ότι ...” ή «Το παράθεμα συμπληρώνει το βιβλίο αναφέροντας ότι…» ή “Για το συγκεκριμένο θέμα η πηγή μας εξηγεί/διευκρινίζει ότι ...” .

- Δε γράφουμε πρώτα τις πληροφορίες του βιβλίου και μετά της πηγής ή το αντίστροφο, τις συνδυάζουμε στην ίδια παράγραφο. Αν μια πληροφορία είναι κοινή, την αναφέρουμε μόνο μία φορά κάνοντας την παραπομπή στην πηγή.

γ) *επίλογος* (προαιρετικός): διατυπώνουμε κάποιο συμπέρασμα από την παραπάνω ανάλυση ή χρησιμοποιούμε κάποια παράγραφο του βιβλίου ή δική μας με ανακεφαλαιωτικό χαρακτήρα.